อดีตปธ.สภาหอการค้าฯชี้ความขัดแย้งในปท.กระทบศก.
อาชว์ เตาลานนท์ เผยสถานการณ์ความขัดแย้งทางการเมืองส่งผลกระทบต่อเศรษฐกิจของประเทศ ชี้สถานการณ์การเมืองช่วงนี้อยู่ในภาวะอึมครึม
17 ก.พ. 2553

อาชว์ เตาลานนท์ เผยสถานการณ์ความขัดแย้งทางการเมืองส่งผลกระทบต่อเศรษฐกิจของประเทศ ชี้สถานการณ์การเมืองช่วงนี้อยู่ในภาวะอึมครึม
นายอาชว์ เตาลานนท์ รองประธานกรรมการเครือเจริญโภคภัณฑ์ อดีตประธานสภาหอการค้าแห่งประเทศไทย เปิดเผยว่า สถานการณ์ความขัดแย้งทางการเมืองที่เกิดขึ้นในขณะนี้ส่งผลกระทบต่อเศรษฐกิจของประเทศที่กำลังฟื้นตัว โดยเฉพาะการลงทุนในตลาดหุ้น ซึ่งสะท้อนให้เห็นถึงความรู้สึกในระยะสั้นของนักลงทุนที่ไม่แน่ใจในสถานการณ์ที่จะเกิดขึ้นในอนาคต ภาพรวมการซื้อขายในตลาดหุ้นช่วงนี้จึงค่อนข้างผันผวน เพราะเป็นตลาดที่ค่อนข้างอ่อนไหวต่อปัจจัยลบที่เกิดขึ้นทั้งในระยะสั้นและระยะยาว
นายอาชว์ ยังกล่าวเพิ่มเติมว่า สถานการณ์ทางการเมืองในขณะนี้เรียกได้ว่าอยู่ในภาวะอึมครึม คาดเดาไม่ได้ว่าจะเกิดอะไรขึ้นต่อไป แต่เชื่อว่าไม่มีใครอยากให้เกิดเหตุการณ์ที่ร้ายแรง โดยส่วนตัวมองว่า หากผ่านวันที่ 26 กุมภาพันธ์ ไปได้โดยไม่มีเหตุรุนแรงเกิดขึ้น เศรษฐกิจจะกลับสู่ภาวะปกติ โดยขณะนี้ยังไม่เห็นสัญญาณชะลอการลงทุนจากกลุ่มนักลงทุนทั้งในและต่างประเทศ